b"\n_START_ARTICLE_\nA Year Without Rain\n_START_SECTION_\nOzadje in razvoj\n_START_PARAGRAPH_\nV intervjuju z MTV News februarja 2010 je glavna pevka glasbene skupine, Selena Gomez, o prihajajo\xc4\x8dem albumu povedala:\xc2\xa0\xc2\xbbGlasba je malce druga\xc4\x8dna - starej\xc5\xa1a - in bolj reggae.\xc2\xab Selena Gomez je dejala tudi, da ni prepri\xc4\x8dana, \xc4\x8de si lahko lasti zasluge za napisana besedila, saj ni \xc5\xbeelela pritiskati na tekstopisce. O albumu je govorila tudi s producenti, ki so ji svetovali, naj sodeluje s producenti singla\xc2\xa0\xc2\xbbNaturally\xc2\xab, Antonino Armato in Timom Jamesom, ter z Dr. Lukeom. Navedla je glavne cilje, ki jih z albumom nameravajo dose\xc4\x8di, med drugim tudi to, da bi ustvarili delo, s katerim bi se njihovi obo\xc5\xbeevalci lahko povezali:\xc2\xa0\xc2\xbbVse pesmi opisujejo stvari, ki smo jih dali skozi in to sem zdru\xc5\xbeila skupaj v eno delo.\xc2\xab Kasneje, v intervjuju z revijo Digital Spy, je dejala, da bodo singli z naslednjega albuma podobni najve\xc4\x8djim uspe\xc5\xa1nicam z albuma Kiss & Tell, a da se bosta albuma vseeno precej razlikovala._NEWLINE_Selena Gomez je dejala, da so album poimenovali po glavnem singlu, saj je to prva pesem, ki so jo posneli in da je \xc5\xbeelela, da bi cel album gradili na tem singlu. To je kasneje razlo\xc5\xbeila z izjavo:\xc2\xa0\xc2\xbbMislim, tudi ko smo sestavljali seznam pesmi in ga o\xc5\xa1tevil\xc4\x8dili, sem se prepri\xc4\x8dala, da bodo [obo\xc5\xbeevalci] CD lahko vstavili v avto ali na iPod ter pesem sli\xc5\xa1ali tako, kot sem \xc5\xbeelela.\xc2\xab Selena Gomez je dejala tudi, da je ve\xc4\x8dina pesmi posve\xc4\x8dena obo\xc5\xbeevalcem, ki so jih tudi navdihnili:\xc2\xa0\xc2\xbb\xc5\xbdelim si, da bi jim lahko vrnila to, kar so oni dali meni.\xc2\xab Dejala je, da ima o\xc2\xa0\xc2\xbbdelu dober ob\xc4\x8dutek\xc2\xab\xc2\xa0in da vklju\xc4\x8duje veliko dance in techno elementov. Pevka je povedala tudi, da si je \xc5\xbeelela ustvariti nekaj s\xc2\xa0\xc2\xbbpomenom in melodijo ter mo\xc4\x8dnej\xc5\xa1im besedilom.\xc2\xab Dejala je tudi, da so se za album z ve\xc4\x8d techno elementi odlo\xc4\x8dili zaradi uspeha njihovega drugega singla z debitantskega albuma,\xc2\xa0\xc2\xbbNaturally\xc2\xab:\xc2\xa0\xc2\xbbKo nastopam s pesmimi, ki jih obo\xc5\xbeujem, ob\xc4\x8dutim dolo\xc4\x8dene re\xc4\x8di, in ko grem nato v studio, imam bolj\xc5\xa1i ob\xc4\x8dutek glede tega, kaj si na\xc5\xa1i obo\xc5\xbeevalci \xc5\xbeelijo.\xc2\xab_NEWLINE_Julija 2010 je Selena Gomez potrdila, da bo preko albuma iz\xc5\xa1la neizdana pesem Katy Perry, ki bo zapela tudi spremljevalne vokale pesmi. Razkrila je tudi naslova pesmi\xc2\xa0\xc2\xbbA Year Without Rain\xc2\xab\xc2\xa0in\xc2\xa0\xc2\xbbIntuition\xc2\xab. 17. avgusta 2010 je Selena Gomez razkrila tudi celoten seznam pesmi. Pevka do tedaj ni potrdila nobenih sodelovanj, a govorilo se je, da je Katy Perry napisala pesem\xc2\xa0\xc2\xbbRock God\xc2\xab\xc2\xa0in da bo pesem\xc2\xa0\xc2\xbbOff the Chain\xc2\xab\xc2\xa0pravzaprav duet z Miley Cyrus. Poro\xc4\x8dali so tudi, da so posneli tudi duet z Demi Lovato,\xc2\xa0\xc2\xbbThe Beginning of the Road\xc2\xab, vendar slednji ni pri\xc5\xa1el na seznam pesmi; revija, ki je o tem poro\xc4\x8dala, ni imela ustreznega vira, in nazadnje so se govorice izkazale za neresni\xc4\x8dne. Demi Lovato je nekaj dni po pojavu govoric dejala, da ni posnela dueta s Seleno Gomez, vendar je dejala, da se zanimata za sodelovanje pri njenem prihajajo\xc4\x8dem R&B albumu.\n_START_SECTION_\nSestava\n_START_PARAGRAPH_\nAlbum vklju\xc4\x8duje dance-pop in elektropop elemente, zdru\xc5\xbeene z eurodance, reggae, disco, dancehall in R&B zvrstmi. Na ve\xc4\x8dini pesmi so vokal Selene Gomez spremenili z auto-tuneom. Besedila pesmi govorijo o ljubezni, svobodi in veselju do \xc5\xbeivljenja v tem trenutku. Tim Sendra s spletne strani Allmusic je napisal, da je bil njihov prej\xc5\xa1nji album, Kiss & Tell, svetlej\xc5\xa1i in zabavnej\xc5\xa1i, ta album pa\xc2\xa0\xc2\xbbima resnej\xc5\xa1e besedilo in resnej\xc5\xa1o glasbo.\xc2\xab Napisal je tudi, da je imel albumov predhodnik\xc2\xa0\xc2\xbbretro pridih\xc2\xab\xc2\xa0in\xc2\xa0\xc2\xbbveliko kitar\xc2\xab, ta album pa je\xc2\xa0\xc2\xbbpopoln odraz tega trenutka\xc2\xab, ki ga spremljajo auto-tune in vokali drugih glasbenikov._NEWLINE_Prva pesem z albuma,\xc2\xa0\xc2\xbbRound & Round\xc2\xab, je pesem s hitrej\xc5\xa1im tempom in velikim poudarkom na sintetizatorju, vklju\xc4\x8duje pa\xc2\xa0\xc2\xbbelemente hitre elektronske glasbe\xc2\xab, refren pesmi\xc2\xa0\xc2\xbbSummer's Not Hot\xc2\xab\xc2\xa0pa spominja na eurodance zvrst, zna\xc4\x8dilno za skupino RedOne, ki je sodelovala pri pisanju slednje. Pesem\xc2\xa0\xc2\xbbSpotlight\xc2\xab\xc2\xa0vklju\xc4\x8duje ve\xc4\x8d dancehall zvrsti in po mnenju Mikaela Wooda iz revije Billboard nima zna\xc4\x8dilnega napeva. Glavni singl z albuma,\xc2\xa0\xc2\xbbA Year Without Rain\xc2\xab, je plesna balada z elementi disco glasbe, ki so jo nekateri kritiki opisali tudi kot\xc2\xa0\xc2\xbbemo\xc2\xab\xc2\xa0pesem. Eric Bellinger je sodeloval pri pisanju pesmi\xc2\xa0\xc2\xbbIntuition\xc2\xab, katere del je tudi odpel, Katy Perry pa je zapela spremljevalne vokale pesmi\xc2\xa0\xc2\xbbRock God\xc2\xab. Pesem\xc2\xa0\xc2\xbbGhost of You\xc2\xab\xc2\xa0je balada o razhajanju. Tudi zadnja pesem z albuma,\xc2\xa0\xc2\xbbLive Like There's No Tomorrow\xc2\xab, je balada.\n_START_SECTION_\nSprejem kritikov\n_START_PARAGRAPH_\nAlbumu so glasbeni kritiki dodeljevali v glavnem pozitivne ocene. Mikael Wood iz revije Billboard je napisal, da besedila pesmi govorijo o\xc2\xa0\xc2\xbbstandrdnih te\xc5\xbeavah najstni\xc5\xa1kih pop tem\xc2\xab, kar je bil po njegovem mnenju napredek od njihovega prvega albuma, Kiss & Tell (2009), pa tudi produkcija naj bi bila veliko bolj\xc5\xa1a kot pri prej\xc5\xa1njem albumu ter tako predstavljala \xc5\xa1e pomembnej\xc5\xa1o vlogo kot besedila pesmi. \xc4\x8ceprav je ve\xc4\x8dino pesmi z albuma opisala kot\xc2\xa0\xc2\xbbpreve\xc4\x8d sproducirane\xc2\xab, predvsem dance-pop balade z albuma in menila, da se je Selena Gomez pri celotnem albumu samo sku\xc5\xa1ala\xc2\xa0\xc2\xbbizkopati\xc2\xab\xc2\xa0iz serije vokalnih u\xc4\x8dinkov, je Allison Stewart iz revije The Washington Post dejala, da je album vseeno napredek od\xc2\xa0\xc2\xbbpredomi\xc5\xa1ljavega\xc2\xab\xc2\xa0prvenca Kiss & Tell. Seleno Gomez je ozna\xc4\x8dila za mlaj\xc5\xa1o razli\xc4\x8dico Katy Perry, hkrati pa dodala \xc5\xa1e:\xc2\xa0\xc2\xbbDisneyjeve princeske se pojavljajo vsakih petnajst minut, a le nekaj jih ima \xc5\xa1arm, kakr\xc5\xa1nega ima Selena Gomez.\xc2\xab Bill Lamb iz revije About.com je v oceni albuma napisal:\xc2\xa0\xc2\xbbO\xc4\x8ditno je, da je glasbena skupina Selena Gomez and the Scene glasbeno napredovala v samo enem letu, od izida albuma Kiss and Tell ... V tem \xc4\x8dasu so se potopili v bolj izpopolnjen dance-pop stil, ki se z lahkoto spremeni iz ble\xc5\xa1\xc4\x8de\xc4\x8dega glavnega singla zmernega tempa v klubske uspe\xc5\xa1nice s hitrej\xc5\xa1im ritmom. \xc4\x8ce mislite, da je Selena Gomez le Disneyjeva pop princeska s pi\xc5\xa1kotki, je \xc4\x8das, da poslu\xc5\xa1ate njeno glasbo in najbr\xc5\xbe si boste premislili. \xc4\x8ceprav ni globok, je album A Year Without Rain soliden pop album, ob katerem u\xc5\xbeivamo.\xc2\xab\n_START_SECTION_\nDose\xc5\xbeki na lestvicah\n_START_PARAGRAPH_\nAlbum A Year Without Rain je takoj ob izidu 17. septembra 2010 z 66.154 prodanimi izvodi debitiral na \xc4\x8detrtem mestu lestvice Billboard 200 ter tako za las prekosil prej\xc5\xa1nji album skupine Selena Gomez & the Scene, Kiss & Tell. V Zdru\xc5\xbeenem kraljestvu so album prodali v ve\xc4\x8d kot 20.000 izvodih.\n_START_SECTION_\nSingli\n_START_PARAGRAPH_\nPrvi singl z albuma,\xc2\xa0\xc2\xbbRound & Round\xc2\xab, ki so ga napisali Kevin Rudolf iz skupine Cash Money, Andrew Bolooki in Jeff Halavacs, je iz\xc5\xa1el 22. junija 2010. Zasluge za pisanje so pripisali tudi Fefe Dobson. Glasbeni kritiki so singlu dodelili v glavnem pozitivne ocene, predvsem zaradi prijetne glasbe in napredovanja Selene Gomez. Pesem je debitirala na \xc5\xa1tiriindvajsetem mestu lestvice Billboard Hot 100 in pojavila se je tudi na lestvicah Pop Songs ter Hot Dance Club Play in na mnoge mednarodne lestvice. Videospot za pesem, ki so posneli v Budimpe\xc5\xa1ti, Mad\xc5\xbearska, prikazuje pa vse \xc4\x8dlane glasbene skupine kot skrivne vohune. Drugi in glavni singl z albuma,\xc2\xa0\xc2\xbbA Year Without Rain\xc2\xab, ki ga je napisala Lindy Robbins, produciral pa Toby Gad, je iz\xc5\xa1el 7. septembra 2010. Debitiral je na petintridesetem mestu ameri\xc5\xa1ke lestvice in sedemintridesetem mestu kanadske lestvice."